সেই পর্যবেক্ষণকে সত্যি প্রমাণ করে ধোনি শুক্রবারও প্র্যাক্টিস করলেন না। তাঁর ‘ব্যাক-আপ’ হিসাবে আসা পার্থিব পটেলকে এই প্রথম অনুশীলনে নামতে দেখা গেল। 
ধোনিকে প্র্যাক্টিসে না দেখামাত্র ফের প্রশ্ন উড়তে শুরু করে দেয় যে, পাকিস্তানের বিরুদ্ধে তিনি অনিশ্চিত হয়ে গেলেন না তো? পার্থিবকে কোণার দিকে নেটে ব্যাটিং করতে দেখে সেই জল্পনা আরওই বাড়তে থাকে। 
যদিও রাতের দিকে ভারতীয় দলসূত্রে খবর, ধোনির খেলার সম্ভাবনাই বেশি। পার্থিবকে তৈরি রাখা হচ্ছে যদি কোনও কারণে ধোনির চোট বেড়ে গিয়ে তিনি খেলতে না পারেন। শুক্রবার রাত পর্যন্তও যা খবর, ধোনিই খেলবেন। হয়তো পুরো ফিটনেস নেই তাঁর, তবু খেলবেন। এমনিতে দলের মধ্যে কেউ কেউ চেয়েছিলেন, সম্পূর্ণ ফিট না হলে ধোনি বরং বাংলাদেশ ম্যাচে বিশ্রাম নিন। 
তাঁদের বক্তব্য ছিল, সম্পূর্ণ সেরে না উঠে খেলতে নামলে যদি কোমরের চোট বেড়ে গিয়ে টি-টোয়েন্টি বিশ্বকাপে অধিনায়ককে ভোগায় বা টুর্নামেন্ট থেকে ছিটকে দেয়, তখন আরও বড় বিপত্তি হবে।  কিন্তু অধিনায়ক শোনেননি। নিজেই কিছুটা জোর করে খেলেন। মাঝেমধ্যে ফিজিওর সাহায্য নিয়ে ধোনি পুরো ২০ ওভার কিপিং করেন, ব্যাট করতে নেমে ইনিংসের শেষ বলে ছক্কাও মারেন। 
যদিও প্রশ্ন এরপরেও উঠতে পারে। পাকিস্তান ম্যাচেই যদি হঠাৎ ভারত ২০-৪ হয়ে যায়, ধোনি ইনিংসকে টানার মতো অবস্থায় থাকবেন তো? বিশেষ করে বাংলাদেশ ম্যাচেই তিনি ব্যাট করতে নেমেছিলেন অনেক পরে। কী হবে যদি দীর্ঘক্ষণ ব্যাট করার দরকার পড়ে? কী হবে যদি পরে ব্যাট করে ১০ বলে ২২ দরকার, এমন পরিস্থিতিতে তাঁকে ব্যাট করতে হয়? ধোনি তাঁর স্বভাবসিদ্ধ ব্যাটিং করতে পারবেন? জেতার জন্য বিগ হিট দরকার হলে মারতে পারবেন? ভারতীয় শিবিরের কয়েকজনের যদিও দাবি, অধিনায়ককে নিয়ে অত চিন্তার কিছু নেই। ধোনি নিজে আত্মবিশ্বাসী না হলে মাঠে নামবেন না। ম্যাচ যেহেতু এখানকার স্থানীয় সময় সন্ধ্যা সাড়ে সাতটায়, অনেকটা সময়ও হাতে রয়েছে। এত তাড়াহুড়ো করে তাই ধোনিকে নিয়ে সিদ্ধান্ত নিতে চায় না ভারত। 
মহারণের উত্তাপ যদিও গণগণে করে দিয়ে গেলেন পাক অধিনায়ক। শাহিদ আফ্রিদি এসে প্রায় হুঙ্কারই দিয়ে গেলেন, ‘‘ম্যাচটা আমাদের পেস আক্রমণ বনাম ভারতীয় ব্যাটিং। তবে আমাদের হাতে চারজন দারুণ পেসার আছে। ওরা ভারতীয় ব্যাটিংকে প্রথম ছয় ওভারের মধ্যে গুটিয়ে দেওয়ার ক্ষমতা রাখে। আমাদের সেটাই টার্গেট হবে।’’